অপূর্ব কুমার ॥ ২০১৪ সালের মতো ’১৫ সালেও দেশের পুঁজিবাজারে মন্দাবস্থা থেকে বের হয়ে আসতে পারেনি। বছরের শুরুটি কেটেছে বিএনপির নেতৃত্বাধীন জোটের টানা অবরোধ ও পেট্রোল বোমাবাজির মধ্য দিয়ে। টানা তিন মাস এ সঙ্কট চলার কারণে সার্বিক বাজারেও এর নেতিবাচক প্রভাব পড়তে শুরু করে। নানা অস্থিরতা শেষে পুঁজিবাজারে কিছুটা স্থিতিশীলতা ফিরে আসতে না আসতেই ব্যাংকের অতিরিক্ত বিনিয়োগ সমন্বয় ইস্যুতে ফের মন্দা শুরু হয় বাজারে। মূলত গত বছরে বিভিন্ন কারণের মধ্যে এ দুটিকেই বাজারে মন্দাবস্থার জন্য দায়ী বলে মত দিয়েছেন বাজার সংশ্লিষ্টরা। তবে এর মাঝেও বছরটির আগের তুলনায় কিছুটা কম হলেও নতুন কোম্পানির তালিকাভুক্ত হয়েছে। বছরটিতে দুই বাজারে মোট ১১টি কোম্পানির আইপিও অনুমোদন হয়েছে। তবে বছরটিতে কোন রাইট শেয়ার ছাড়ার মাধ্যমে টাকা উত্তোলনের অনুমোদন দেয়া হয়নি। সার্বিকভাবে বছরটি পুঁজিবাজারের জন্য খুব ভাল কিছু দিতে পারেনি শুধুমাত্র আশাবাদ ছাড়া।